b"\n_START_ARTICLE_\nCarrer d'\xc3\x80gueda Mompel\n_START_PARAGRAPH_\nEl carrer d'\xc3\x80gueda Mompel \xc3\xa9s una via urbana de la ciutat de Badalona, al barri de Sant Crist de Can Cabanyes._NEWLINE_El nom fa refer\xc3\xa8ncia a \xc3\x80gueda Mompel i Juan (Badalona, ca. 1864\xe2\x80\x941937), mare de l'indi\xc3\xa0 Ramon Rod\xc3\xb3, enriquit a Cuba, promotor el 1925 de la urbanitzaci\xc3\xb3 de dos terrenys que posse\xc3\xafa a l'actual barri de Sant Crist, sent les planes de la Batll\xc3\xb2ria on hi ha el dedicat a aquesta dona. Anomenat inicialment com carrer A, es desconeix qui va atorgar-li el seu nom actual, si el promotor o els ve\xc3\xafns, per\xc3\xb2 el seu \xc3\xbas es va popularitzar. El 1937 el regidor de Governaci\xc3\xb3 s'adre\xc3\xa7\xc3\xa0 al de Cultura a fi d'estudiar l'aprovaci\xc3\xb3 d'aquests i altres noms amb l'objectiu de donar-los car\xc3\xa0cter oficial. En plena Guerra Civil, el tema no va arribar al Ple amb el consistori preocupat en altres assumptes. Malgrat tot, el nom es va perpetuar i ha arribat fins a l'actualitat sense modificacions._NEWLINE_El projecte d'urbanitzaci\xc3\xb3, revisat per Josep Fradera, tingu\xc3\xa9 diverses imposicions des del consistori. D'una banda aquest carrer i la resta de la urbanitzaci\xc3\xb3 a les planes s'havien d'adaptar a la continuaci\xc3\xb3 que tindria el carrer de Coll i Pujol, de l'altra el carrer A i B de les planes van haver de ser constru\xc3\xafts amb 12 metres d'amplada. El carrer va ser enderrocat i dividit en dues parts amb la construcci\xc3\xb3 de l'autopista A-19 (actual C-31), quedant un petit reducte, que fou rebatejat el 1974 com a carrer de Terol, i assignat l'any 1979 al barri de Coll i Pujol, que s'ampli\xc3\xa0 amb part de terrenys del barri de Sant Crist que havien quedat a l'altra banda de l'autopista."